Forslag til Europa-Parlamentets og Rådets afgørelse om et initiativ til fordel for arrangementet »Den Europæiske Kulturby« (97/C 362/09) (EØS-relevant tekst) KOM(97) 549 endelig udg. - 97/0290(COD)

(Forelagt af Kommissionen den 30. oktober 1997)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 128,

under henvisning til forslag fra Kommissionen,

under henvisning til udtalelse fra Regionsudvalget,

i henhold til fremgangsmåden i artikel 189 B i traktaten, og

ud fra følgende betragtninger:

Europa har i hele sin lange historie altid været og vil fortsat være et centrum for en usædvanlig rig og mangfoldig kulturudvikling, og byerne har spillet en meget stor rolle i de europæiske kulturers opståen og udbredelse;

Det Europæiske Fællesskab fik ved EF-traktatens artikel 128 kompetence på kulturområdet; dette betyder, at alle de foranstaltninger, som Fællesskabet iværksætter på kulturområdet, skal have udgangspunkt i det nye retsgrundlag og følge de mål og midler, der er opstillet for Fællesskabet i traktaten;

kulturministrene, forsamlet i Rådet, vedtog den 13. juni 1985 en resolution om, at der hvert år skulle afholdes et arrangement, »Den Europæiske Kulturby«, hvis hovedformål var at »gøre visse kulturelle aspekter af den pågældende by, den pågældende egn eller det pågældende land tilgængelige for den europæiske offentlighed«, og Det Europæiske Fællesskab har ydet finansiel støtte til dette program;

Europa-Parlamentet anmodede - i forbindelse med debatten forud for dets udtalelse af 7. april 1995 om Kalejdoskop-programmet (1) - Kommissionen om at forelægge »et særligt program for Den Europæiske Kulturby« efter år 2000 med EF-traktatens artikel 128 som retsgrundlag;

et fællesskabsinitiativ til fordel for »Den Europæiske Kulturby« skal opfylde de opstillede mål og bringe de midler i anvendelse, der er omhandlet i traktaten, i overensstemmelse med de betingelser, der er opstillet i artikel 128;

for at imødekomme de i artikel 128 opstillede principper for indsatsen skal der hvert år udpeges en »Europæisk Kulturby«, der skal gennemføre et kulturprojekt omkring et særligt tema af europæisk interesse, eventuelt i samarbejde med andre europæiske byer;

arrangement »Den Europæiske Kulturmåned« skal samtidig bringes til ophør;

hidtil er Fællesskabets bidrag til »Den Europæiske Kulturby« og »Den Europæiske Kulturmåned« ydet via Kalejdoskop-programmet, og dette program afsluttes i 1998 (2);

Rådets afgørelse af 30. juni 1997 anmodede Kommissionen om på grundlag af EF-traktatens artikel 152 inden maj 1998 at gennemføre en forudgående undersøgelse af forslagene om iværksættelse af et samlet kulturprogram, hvori der, også med hensyn til finansieringen, skal indgå et initiativ med titlen »Den Europæiske Kulturby« -

TRUFFET FØLGENDE AFGØRELSE:

Artikel 1

Fællesskabet iværksætter et initiativ med titlen »Den Europæiske Kulturby«. Dette initiativ tager sigte på at fremhæve de europæiske kulturers rige mangfoldighed og fælles træk samt at bidrage til EU-borgernes kendskab til hinanden.

Artikel 2

Udvælgelsen af »Den Europæiske Kulturby« foregår fra år 2002 på følgende måde:

- Tre år før arrangementet starter, forelægger de pågældende medlemsstater Europa-Kommissionen ansøgning fra en eller flere byer for det pågældende år, som beskrevet i artikel 3.

- Kommissionen indkalder en jury, som afgiver udtalelse om ansøgningerne i lyset af målene og de ønskede karakteristika for nærværende initiativ. Denne jury består af syv uafhængige højtstående personer, hvoraf to udpeges af Europa-Parlamentet, to af Rådet, to af Kommissionen og en af Regionsudvalget. Juryen afgiver sin udtalelse til Kommissionen.

- På forslag af Kommissionen og efter høring af Europa-Parlamentet udpeger Rådet med kvalificeret flertal »Den Europæiske Kulturby« for det pågældende år.

Artikel 3

Ansøgningen skal indeholde en beskrivelse af et europæisk kulturprojekt omkring et særligt tema af europæisk interesse og i princippet baseret på kultursamarbejde i overensstemmelse med de mål og foranstaltninger, der er omhandlet i EF-traktatens artikel 128. Dette projekt kan gennemføres i samarbejde med andre europæiske byer.

Ansøgningen skal især præcisere, hvordan ansøgerbyen - inden for det valgte tema - agter at

- præsentere de fælles kulturstrømninger for europæerne, som den har givet stødet til eller har ydet et væsentligt bidrag til

- fremme kunst- og kulturarrangementer med deltagelse af kulturarbejdere fra byer i andre medlemsstater i Unionen, der fører til etablering af mere varige kultursamarbejdsinitiativer

- sørge for modtagelse af EU-borgere drage omsorg for formidling af de planlagte arrangementer ved hjælp af multimedier og flersproget materiale

- fremme dialogen mellem de forskellige kulturer i Europa og resten af verden.

Artikel 4

Dette initiativ er åbent for deltagelse for landene i Det Europæiske Økonomiske Samarbejdsområde, de associerede lande i Central- og Østeuropa, Cypern samt andre europæiske lande, med hvilke Fællesskabet har indgået samarbejdsaftaler, som indeholder en bestemmelse om kultur.

Artikel 5

Kommissionen har ansvaret for iværksættelse af dette initiativ. Den udarbejder hvert år en evalueringsrapport om resultaterne fra det foregående år. Denne rapport forelægges for Parlamentet, Rådet og Regionsudvalget.

Artikel 6

Dette initiativ med nøjagtige oplysninger om procedurer og ansøgningsfrister offentliggøres i De Europæiske Fællesskabers Tidende, C-udgaven.

Artikel 7

Denne afgørelse træder i kraft den . . .

(1) Betænkning af Corrado Augias, EP 211.116 endelig udg. af 27. 3. 1995, ændret forslag fra Kommissionen, KOM(95) 373 endelig udg. af 28. 8. 1995, afgørelse nr. 719/96/EF af 29. 3. 1996 (betragtning nr. 11) om et program til støtte for kunstneriske og kulturelle arrangementer med en europæisk dimension (Kalejdoskop).

(2) Jf. Europa-Parlamentets og Rådets afgørelse nr. 719/96/EF af 29. 3. 1996 om Kalejdoskop-programmet (aktion 4).

BILAG

Fællesskabsinitiativet »Den Europæiske Kulturby«

Betingelser for deltagelse

For at bidrage til kulturformidlingen og til EU-borgernes kendskab til hinanden og for at fremme samarbejde og udvekslinger mellem europæiske kulturarbejdere agter Fællesskabet at støtte et initiativ benævnt »Den Europæiske Kulturby«. Dette initiativ udformes på følgende måde:

1) Initiativet omfatter hvert år udpegelse af en by til »Den Europæiske Kulturby« i overensstemmelse med målene i artikel 1.

Udpegelsen foregår efter indgivelse af en ansøgning om et kulturprojekt om et særligt tema af europæisk interesse, der eventuelt gennemføres sammen med andre byer og i princippet er baseret på kultursamarbejde i overensstemmelse med de mål og foranstaltninger, der er omhandlet i EF-traktatens artikel 128.

Dette europæiske kulturprojekt omfatter specifikke foranstaltninger, der rummer følgende træk:

- præsentation af kulturstrømninger, hvor den pågældende by har spillet en særlig rolle

- gennemførelse af kunst- og kulturarrangementer (musik, dans, teater, bildende kunst, film mv.), der kaster lys over den pågældende bys kultur og inddrager kulturarbejdere fra andre byer i EU's medlemsstater med sigte på etablering af mere varige samarbejdsinitiativer

- præsentation for EU-borgerne af personer og begivenheder, der har præget den pågældende bys historie og kultur

- gennemførelse af initiativer til forbedring af adgangen og kendskabet til historiske bygninger og kulturgenstande samt kunst- og kulturarrangementer, som er særlig karakteristiske for den pågældende by

- fokusering på en undertiden mindre kendt kulturarv, som i kraft af sin kvalitet fortjener større udbredelse blandt borgerne i Europa

- gennemførelse af særlige kulturprojekter, der letter de unges adgang til kulturen

- gennemførelse af særlige kulturprojekter, der styrker den sociale samhørighed

- formidling af de planlagte arrangementer, bl.a. ved hjælp af multimedier og audiovisuelle medier og flersproget materiale

- gennemførelse af initiativer inden for kulturforvaltning og -formidling

- bidrag til udvikling af den økonomiske aktivitet, bl.a. med hensyn til beskæftigelse og turisme

- udvikling af helt ny type kulturturisme af høj kvalitet (alternative former for turisme, originale metoder til spredning af turiststrømmen, nye former for partnerskaber mellem de pågældende aktører) under hensyntagen til, hvor vigtigt det er at sikre en bæredygtig forvaltning af kulturarven og forene ønskerne hos de besøgende (modtagelse, information og overnatnings- og andre servicefaciliteter) og hos lokalbefolkningen (hensyn til livskvalitet og miljø mv.)

- gennemførelse af initiativer til fremme af dialogen mellem de forskellige kulturer i Europa og i resten af verden.

2) Ansøgningen skrives på et ansøgningsskema, der offentliggøres i De Europæiske Fællesskabers Tidende, og indsendes af medlemsstaterne til Europa-Kommissionen.

Ansøgningen skal indeholde en præsentation af det særlige tema af europæisk interesse, som den pågældende bys kulturprojekt er bygget op omkring, samt en detaljeret beskrivelse af de særlige foranstaltninger, der tænkes gennemført (jf. ovenfor under punkt 1), i overensstemmelse med de i artikel 3 opstillede kriterier, samt et overslag over omkostninger og indtægter, medlemsstatens finansielle bidrag og de forventede resultater.

3) Ansøgningerne indgives af de enkelte medlemsstater tre år før årsprogrammets begyndelsesdato.

Der træffes afgørelse om udpegelsen af »Den Europæiske Kulturby« samme år, som ansøgningerne indsendes.

4) Byernes ansøgninger skal omfatte en afbalanceret finansieringsplan med angivelse af de nødvendige midler til projektets gennemførelse.